Osijek Express

Krežmin ciklus: U KD Franjo Krežma Zagrebačka filharmonija!
2024-10-12 20:00 - 23:00 (Europe/Zagreb) | KD Franjo Krežma
Krežmin ciklus koncerata već ove subote, 12. listopada s početkom u 20.00 sati donosi vam još jedno koncertno gostovanje, još jednog priznatog hrvatskog orkestra. Ovaj put riječ je o Zagrebačkoj filharmoniji koja će pod ravnanjem maestra Ivana Josipa Skendera prvi put nastupiti u Dvorani Franjo Krežma u sklopu svoje Slavonske turneje.
Na programu subotnjeg koncerta svima je dobro poznata Mozartova uvertira operi Figarov pir, kao i najslavnije Schubertovo remek – djelo Nedovršena simfonija u h-molu.
Svoju osječku praizvedbu upravo na ovom koncertu imat će skladba Intuitivne imaginacije nagrađivanog osječkog skladatelja Matka Brekala.
A solist na trubi, prvi trubač Zagrebačke filharmonije, Mario Lončar, izvest će Koncert za trubu i orkestar Johanna Baptista Georga Nerude, vrsnog češkog violinista i skladatelja koji je kao jedan od najcjenjenijih glazbenika svoga vremena dobio nadimak – „Češki Vivaldi“.
Sjajan koncertni program, u izvedbi vrhunskih glazbenika Zagrebačke filharmonije pod dirigentskim vodstvom Ivana Josipa Skendera, te uz solistički nastup virtuoznog trubača iz redova orkestra Marija Lončara bit će glazbeni užitak za subotnje večer u Osijeku.
U sklopu svoje slavonske turneje Zagrebačka filhamonija nastupit će i u Đakovu (9.10.), Vinkovcima (10.10.), Vukovaru (11.10.), Osijeku (12.10.) te Slatini (13.10.)!
Koncert u Osijeku je bio dar pretplatnicima Krežminog ciklusa ( 9+1 koncert), a preostale pojedinačne ulaznice mogle su se preuzeti besplatno na porti Kulturnog centra. Ulaznica više nema. Ulaz bez ulaznice (pretplatničke ili pojedinačne) neće biti moguć.
Subota, 12.10.2024./20.00 sati/ Dvorana Franjo Krežma
KREŽMIN CIKLUS
ZAGREBAČKA FILHARMONIJA
IVAN JOSIP SKENDER, dirigent
MARIO LONČAR, truba
Wolfgang Amadeus Mozart: Figarov pir, uvertira
Matko Brekalo: Intuitivne imaginacije, novo djelo
Johann Baptist Georg Neruda: Koncert za trubu i orkestar
Franz Schubert: Simfonija br. 8, D 759, Nedovršena

Koncertni ciklus Panona Organo - šesti koncert Studenti orgulja zagrebačke i ljubljanske akademije u Osječkoj konkatedrali
2024-09-24 19:00 - 21:00 | Konkatedrala
Studenti orgulja u klasi red.prof.dr.art. Ljerke Očić (Muzička akademija Zagreb) i red.prof.art. Renate Bauer (Akademija za glasbo Ljubljana) – Magdalena Muše, Josip Ružić, Klara Čanić, Filip Radić i Hana Mojzeš
24.9.2024., u 19,00 sati
Župa Sv. Petra i Pavla, Konkatedrala Osijek
Program:
J.S. Bach: Preludij i fuga u e-molu BWV 548 – Magdalena Muše, MA
Mendelssohn-Bartholdy: Preludij i fuga u c-molu Op. 37.Nr.1. – Josip Ružić, MA
Reger: Fantazija u d.molu, Op.135b – Klara Čanić, MA
Reger: Toccata Op.59, Nr.5 – Filip Radić, MA
Duruflé: Preludij ( iz Suite Op.5) – Magdalena Muše, MA
Andriessen (1892-1981): Sonata da Chiesa; Tema, varijacije i finale – Hana Mojzeš, AG
Alain: Litanies, JA 119 – Filip Radić, MA
O Jozsefu Angsteru
Darko Varga: „Josef Angster – poznati graditelj orgulja iz Baranje“
Josef Angster, rođeni Baranjac, osječki stolarski šegrt i značajni europski graditelj crkvenih orgulja. Djetinjstvo je proveo u Jagodnjaku, školovanje u Osijeku, putovao je po Europi te prikupljao iskustava i učio kod najznačajnijih graditelja orgulja toga vremena (Titz-Beč, Cavaillé-Coll-Pariz). Njegov uspon do položaja europski značajnog graditelja orgulja i povezanost s Kolpingovom organizacijom značajno je obilježila njegov život.
Njegov opus, 961 crkvene orgulje koje je za života izgradio, kvaliteta je koju je za sobom ostavio. Njegov uzoran život, po Kolpingovim načelima donio mu je odličje Sv. Grgura koje mu je dodijelio papa Benedikt XV., 1918. godine.
“Ime graditelja orgulja Josefa Angstera već dugi niz godina urezano je u europsku kulturnu povijest kao trajna vrijednost. Svojim instrumentima, koji su rasprostranjeni u mnogim kršćanskim i židovskim crkvama, izgradio je ne samo ugled i status svog imena, nego preko jednog stoljeća služi na čast crkvene glazbe na području tadašnje Mađarske i cijele bivše Austro-Ugarske monarhije. Njegove orgulje još i danas odzvanjaju u većini mađarskih katedrala i 2006. proglašene su kulturnom baštinom Mađarske, što je počast velikom majstoru nakon dugo vremena. Stjecao je znanja i učio kod jednog od najznačajnijih graditelja orgulja 19. stoljeća, Cavaillé-Colla u Parizu te je usvojio puno značajki francuskog graditeljstva orgulja koje je donio sa sobom. Angster je tijekom cijelog svog života bio istinski vjernik, a to dokazuje i njegov dnevnik, koji je izdao EDITION MUSIC SÜDOST u Münchenu, 2004. godine.“ Dr. Franz Metz, orguljaš, dirigent i glazbeni stručnjak, predsjednik Udruge za njemačku muzičku kulturu jugoistočne Europe (der Gesellschaft für deutsche Musikkultur im südöstlichen Europa). Osnivač, voditelj ansambla Capella Bavarica u Münchenu.

Ovaj koncertni ciklus financijski su pomogli Ministarstvo kulture i medija RH, Grad Osijek, Županija osječko-baranjska, Grad Valpovo, Grad Đakovo te Đakovačko-osječka nadbiskupija.
